EDITORIAL 


UN POPAS BINECUVÂNTAT 


PS. Petru GHERGHEL, 
Episcop de Iaşi 


Istoria este un dar al lui Dumnezeu, iar timpul pe care l-am primit intră 
în planul său veşnic, prin care însoţeşte cu iubirea sa toate făpturile, mai 
ales omul, capodopera mâinilor sale. 

În acest plan intră şi istoria creştinilor şi, ca să ajung la noi, istoria Bi- 
sericii noastre locale, istoria Seminarului. Toate împlinirile, toate încercă- 
rile, suferințele, dar şi bucuriile, s-au înscris în acest program divin care a 
îmbrăcat haina noastră, haina timpului, o dată cu darul creaţiei, dar, mai 
ales, cu darul mântuirii şi al întrupării, când Cuvântul cel veşnic al Tatălui 
s-a făcut om şi a locuit între noi (cf. In 1,14). 

Cele două mii de ani de creştinism, sutele de ani ale istoriei Bisericii 
noastre locale se înscriu în lucrarea minunată a providenţei şi reprezintă 
un semn al bunăvoinţei lui Dumnezeu față de noi. 

Oameni fiind, poate nu înțelegem mereu această dovadă a milostivirii şi 
condescendenței divine, ea însă, văzută în timp, devine vizibilă şi demon- 
strează că nimic nu este întâmplător, ci urmează un parcurs de creştere şi 
dezvoltare sub ochii grijulii ai lui Dumnezeu. 

Celebrăm două evenimente despre care toți am auzit: înființarea de către 
episcopul N.I. Camilli a Seminarului „Sfântul Iosif” din Iaşi acum 120 de 
ani şi 50 de ani de la redeschiderea Seminarului Mare Diecezan „Sfântul 
Iosif” în laşi, pe Copou, în fosta clădire ce-i adăpostea înainte de război pe 
elevii şi studenţii seminarişti ai Episcopiei de Iaşi. Două evenimente ce fac 
parte din viața Bisericii noastre locale şi care reprezintă două momente 
cruciale pentru formarea clerului indigen. 

Îmi permit să spun că numai providența a dispus să avem doi păstori, 
doi episcopi care să răspundă la inspiraţiile Duhului Sfânt şi să devină instru- 
mente fidele ale Marelui Preot pentru împlinirea mandatului de evanghe- 
lizare pe aceste binecuvântate meleaguri ale Moldovei şi Bucovinei. În am- 
bele cazuri s-a verificat curajul şi zelul păstorilor pentru turma încredințată 
grijii lor pastorale. Preocuparea episcopului N.I. Camilli şi a Preasfințitului 
Petru Pleşca, pe atunci ordinariu substitut, de a deschide şi de a redeschide 
porțile Seminarului din laşi a fost nu numai exemplară, dar, într-un fel, 
legendară. Istoricii şi experţii care prezintă referatele lor demonstrează 
acest lucru. 

Cât mă priveşte pe mine, după exprimarea bucuriei trăirii unei astfel de 
aniversări, după salutul obişnuit îndreptat spre toți invitaţii şi participanţii 
la acest simpozion, doresc să fac câteva remarci cu privire la redeschiderea 
Seminarului de pe Copou chiar în timpul celei mai teribile dictaturi, când 
atâția preoți se aflau în închisori şi când curajul de a te prezenta credincios 
sau aspirant la preoție era aproape un delict. 

În anul 1956, cu câteva săptămâni de întârziere de la programul obişnuit 
pentru începerea şcolii, studenții şi elevii şcolii de cantori din Moldova, ce 
urmau cursurile la Alba-lulia, s-au întors în vechea clădire a Seminarului 
din Copou şi au început drumul de pregătire spre sfânta Preoţie. 

Am avut de multe ori ocazia să aud cum mons. Petru Pleşca, ordinariu 
substitut de Iaşi, provicar al Arhiepiscopiei Romano-Catolice de Bucureşti, 
ne vorbea despre momentul providenţial ce s-a ivit pentru mutarea secției 
române a Seminarului „Sfântul Iosif” de la Alba-Iulia în fostul sediu o dată 
cu întâlnirea şi cu decizia unui ucrainean, Emil Botnăraş (Bodnarenko), 
fiu al meleagurilor bucovinene (înmormântat, de altfel, cu ceremonial bi- 
sericesc lângă biserica din Jaslovăţ, com. Milişăuţi). 

Cel puţin o dată pe an, monseniorul, mai târziu episcopul Petru Pleşca 
trecea pe la mormântul acestui om politic — de unii controversat şi con- 
damnat — pentru o scurtă rugăciune şi o pioasă pomenire. Noi înşine, care 
ştiam de acest lucru, am trecut de atâtea ori pe la mormântul lui să aprin- 
dem o lumânare şi să facem o rugăciune de recunoştinţă. 

Nu e de mirare ca Dumnezeu să se folosească de astfel de persoane, 
chiar din aparatul politic al unui dictator, care să decidă un act menit să se 
înscrie în planul voit şi urmărit de Dumnezeu. Şi câte alte asemenea mo- 
mente nu cunoaşte istoria! Îmi permit să fac o referire biblică la Cirus, 
împăratul perşilor, care a dispus întoarcerea poporului ales din exil spre 
Ţara Sfântă şi Ierusalim. 

Întoarcerea în casa noastră cu 50 de ani în urmă a fost un moment istoric. 
Şi atâtea alte haruri, bucurii, împliniri, serii de elevi şi studenţi, un impre- 
sionant număr de preoţi pentru acele zile grele ale dictaturii şi pentru vii- 
torul Bisericii noastre locale. 

Nu trebuie şi nu putem să uităm nici greutățile, nici suferințele, nici 
jertfele, crucile episcopilor, superiorilor, profesorilor şi ale studenţilor, care 
nu au lipsit şi nu au fost puţine, care însă au pecetluit drumul de jertfă al 
unei noi creşteri şi al renaşterii materiale şi spirituale a Bisericii noastre 
locale. 

Am putea oare să uităm că n-am fi avut învierea Domnului dacă nu ar fi 
fost drumul lung spre Ierusalim şi Calvarul Mântuitorului întrupat, Fiul 
lui Dumnezeu făcut om? 

Cei 120 sau 50 de ani de istorie poate nu ni se par aşa de mulţi în com- 
paraţie cu miile anilor de istorie. Totuşi, aceşti ani ne obligă să recunoaş- 
tem un adevăr confortant: Dumnezeu cel milostiv ni i-a oferit, Dumnezeu, 
cu providența sa, ne-a însoțit, Dumnezeu ne-a umplut cu daruri şi cu bine- 
cuvântări. 

Mulţumesc tuturor participanţilor la acest simpozion dedicat unui mo- 
ment important din istoria Bisericii noastre locale: vă preţuim că v-aţi fă- 
cut timp să prăznuiţi cu noi milostivirea lui Dumnezeu şi că vă dispuneţi 
să continuaţi cu noi istoria şi munca de răspândire a evangheliei în lumea 
de azi prin împlinirea planului lui Dumnezeu, Domnul istoriei, avându-l 
înaintea noastră pe Marele nostru Preot şi simțindu-l în suflet pe Duhul 
Sfânt, inspiratorul şi luminătorul drumului nostru de credință. 

Trebuie să recunoaştem că am avut mereu în Seminar nişte ocrotitori 
puternici — pe sfânta Maria, Maica preoţilor, pe sfântul Iosif, purtătorul de 
grijă, şi pe mica Tereză. 

Cu bucuria acestui popas în suflet, în casă şi în dieceză, şi cu noi speranțe 
pentru următorii ani, vă spun tuturor, profesori, studenţi, binefăcători şi 
oaspeţi: Deo gratias! Înaintaţi cu curaj în larg! 


